b'\n_START_ARTICLE_\nCentrinis procesorius\n_START_PARAGRAPH_\nProcesorius \xe2\x80\x93 loginis \xc4\xaftaisas, apdirbantis duomen\xc5\xb3 sraut\xc4\x85. Procesoriaus s\xc4\x85voka yra bendrin\xc4\x97, rei\xc5\xa1kianti gana abstrak\xc4\x8di\xc4\x85 informacini\xc5\xb3 sistem\xc5\xb3 r\xc5\xab\xc5\xa1\xc4\xaf, atliekan\xc4\x8di\xc4\x85 manipuliacijas su duomenimis, ta\xc4\x8diau da\xc5\xbeniau naudojama, kalbant apie skai\xc4\x8diavimams skirtus procesorius, realizuotus, kaip aparatiniai (ap\xc4\x8diuopiami) \xc4\xafrenginiai (da\xc5\xbeniausiai \xe2\x80\x93 mikroprocesoriai) ar (re\xc4\x8diau) programas, sugeban\xc4\x8dias vykdyti tam tikras komand\xc5\xb3 sekas.\n_START_SECTION_\nAparatin\xc4\x97s realizacijos\n_START_PARAGRAPH_\nProcesoriai (\xc4\xafrenginiai) b\xc5\xabna skaitmeniniai (labiausiai paplit\xc4\x99) ir analoginiai (naudojami tada, kai b\xc5\xabtinas itin didelis skai\xc4\x8diavim\xc5\xb3 greitis, bet tikslumas \xe2\x80\x93 ne toks svarbus).\n_START_SECTION_\nSkaitmeniniai procesoriai\n_START_PARAGRAPH_\n\xc5\xa0is a\xc5\xa1tuoni\xc5\xb3 bit\xc5\xb3 procesorius tur\xc4\x97jo 16 bit\xc5\xb3 adresus ir (be \xc4\xafvairi\xc5\xb3 pagalbini\xc5\xb3 gudrybi\xc5\xb3) gal\xc4\x97jo pasiekti 65536 baitus atminties ir 256 \xc4\xafvedimo/i\xc5\xa1vedimo \xc4\xafrenginius. Taryb\xc5\xb3 S\xc4\x85jungoje buvo gaminamas jo analogas K580\xd0\x98K80, su kuriuo daugelis m\xc4\x97g\xc4\x97j\xc5\xb3 (taip pat ir lietuvi\xc5\xb3) savo rankomis yra surink\xc4\x99 paprastus kompiuterius._NEWLINE_Skaitmeniniai procesoriai susideda i\xc5\xa1 login\xc4\x97s aritmetikos \xc4\xafrenginio, atliekan\xc4\x8dio skai\xc4\x8diavimus bei registr\xc5\xb3. Kaip papildomos schemos, pagreitinan\xc4\x8dios skai\xc4\x8diavimus, naudojami konvejeriai, ke\xc5\xa1avimo \xc4\xafrenginiai ir pan. Atskir\xc4\x85 dal\xc4\xaf sudaro priemon\xc4\x97s ry\xc5\xa1iui su kitais \xc4\xafrenginiais, vis\xc5\xb3 pirma, atmintimi \xe2\x80\x93 atminties magistral\xc4\x97 (\xc5\xa1yna), bei (kartais) \xe2\x80\x93 portai. Procesoriai b\xc5\xabna skirstomi pagal adres\xc5\xb3 erdv\xc4\x99 (komandos kartu su duomenimis, ar atskirai), pagrindin\xc4\xaf adresacijos metod\xc4\x85 (stekin\xc4\x97 architekt\xc5\xabra, adresuojama atmintis ir pan.)._NEWLINE__NEWLINE_Procesorius gali tur\xc4\x97ti daug \xc4\xafvairi\xc5\xb3 komand\xc5\xb3 (CISC) arba ma\xc5\xbeiau bet greitesniam vykdymui optimizuot\xc5\xb3 komand\xc5\xb3 (RISC). Galimi \xc4\xafvair\xc5\xabs specializuoti procesoriai (signalo keitimo, vaizdo plok\xc5\xa1t\xc4\x97s ir pan.) Pagrindiniai procesoriaus na\xc5\xa1umo rodikliai yra apdirbam\xc5\xb3 skai\xc4\x8di\xc5\xb3 dydis (bitais), taktinis da\xc5\xbenis bei atminties darbo greitis. 2011 metais daugumoje darbo sto\xc4\x8di\xc5\xb3, serveri\xc5\xb3 buvo naudojami 64 bit\xc5\xb3 procesoriai. Yra procesori\xc5\xb3, galin\xc4\x8di\xc5\xb3 atlikti operacijas su 128 ar net 256 bit\xc5\xb3 skai\xc4\x8diais.\n_START_SECTION_\nSkaitmeninio procesoriaus programa\n_START_PARAGRAPH_\n\xc5\xa0iuolaikinio procesoriaus programos saugojimas paprastai nesiskiria nuo jo duomen\xc5\xb3 saugojimo. Programa \xc4\xafsimenama kaip greta esan\xc4\x8di\xc5\xb3 (gretimus adresus turin\xc4\x8di\xc5\xb3) bait\xc5\xb3 seka. Procesorius pa\xc5\xbeingsniui skaito ir vykdo vien\xc4\x85 ar kelet\xc4\x85 bait\xc5\xb3 u\xc5\xbeiman\xc4\x8dias komandas. Paprastai \xc4\xafvykd\xc5\xbeius komand\xc4\x85, toliau vykdoma kita, po jos sekanti komanda. Ta\xc4\x8diau b\xc5\xabna komand\xc5\xb3 kurios \xc5\xa1\xc4\xaf sekan\xc4\x8dios vykdomos komandos adres\xc4\x85 pakei\xc4\x8dia. Toki\xc5\xb3 komand\xc5\xb3 reikia ciklams, paprogram\xc4\x97ms, pertraukimams ir \xc5\xa1iaip valdymo perdavimui realizuoti.\n_START_SECTION_\nCISC procesoriai\n_START_PARAGRAPH_\nCISC procesoriai turi gana sud\xc4\x97ting\xc4\x85 komand\xc5\xb3 rinkin\xc4\xaf, yra orientuoti \xc4\xaf efektyvesn\xc4\xaf atminties panaudojim\xc4\x85, patogesn\xc4\xaf programavim\xc4\x85. Tipi\xc5\xa1kuose CISC procesoriuose b\xc5\xabna de\xc5\xa1imtys ar net \xc5\xa1imtai skirting\xc5\xb3 komand\xc5\xb3, daugelis komand\xc5\xb3 b\xc5\xabna sud\xc4\x97tingos, atitinkan\xc4\x8dios ilg\xc4\x85 sek\xc4\x85 aritmetini\xc5\xb3 veiksm\xc5\xb3 (pvz., \xc5\xa1aknies traukimo ar k\xc4\x97limo laipsniu komandos). Tipi\xc5\xa1kos CISC architekt\xc5\xabros \xe2\x80\x93 i386, VAX, Elbrus.\n_START_SECTION_\nRISC procesoriai\n_START_PARAGRAPH_\nRISC procesoriai yra optimizuoti dideliam na\xc5\xa1umui, j\xc5\xb3 komand\xc5\xb3 rinkinys b\xc5\xabna labai ma\xc5\xbeas (kai kada \xe2\x80\x93 ma\xc5\xbeiau, nei 10 komand\xc5\xb3). Tipi\xc5\xa1kos RISC architekt\xc5\xabros \xe2\x80\x93 Sparc, Alpha. Kai kurie RISC vadinami procesoriai turi gana didel\xc4\xaf komand\xc5\xb3 skai\xc4\x8di\xc5\xb3, kelis adresacijos metodus, tod\xc4\x97l laikytini tarpiniais tarp RISC ir CISC (pvz., PowerPC procesoriai). Siekiant padidinti \xc4\xafprast\xc5\xb3 CISC procesori\xc5\xb3 na\xc5\xa1um\xc4\x85, jie da\xc5\xbenai turi RISC branduol\xc4\xaf, kuris vykdo mikroprogramas, emuliuojan\xc4\x8dias CISC procesoriaus darb\xc4\x85.\n_START_SECTION_\nAu\xc5\xa1inimo problema\n_START_PARAGRAPH_\nD\xc4\x97l didelio veikimo grei\xc4\x8dio \xc5\xa1iuolaikiniai procesoriai neretai yra nema\xc5\xbeai energijos suvartojantys ir daug \xc5\xa1ilumos i\xc5\xa1skiriantys \xc4\xaftaisai. J\xc5\xb3 radiatori\xc5\xb3 ir kitoki\xc5\xb3 au\xc5\xa1inimo sistem\xc5\xb3 k\xc5\xabrimas bei gamyba \xe2\x80\x93 spar\xc4\x8diai besivystan\xc4\x8dios technologijos kryptys. Specialiai kurtos daug energijos nevartoti serijos paprastai b\xc5\xabna l\xc4\x97tesn\xc4\x97s. Entuziastai padidina procesoriaus darbo greit\xc4\xaf net iki trij\xc5\xb3 kart\xc5\xb3, ta\xc4\x8diau tuomet jis dirbdamas i\xc5\xa1skiria daugiau \xc5\xa1ilumos nei sp\xc4\x97ja atiduoti per \xc4\xafprastin\xc4\xaf radiatori\xc5\xb3. Tokiems rekordams pasiekti vietoj orinio radiatoriaus naudojamas vandens ar net skysto azoto au\xc5\xa1inimas.'